kardosdrur/scandi-wiki huggingface dataset:
Glaspest

Glaspest dannes især i ældre glasvarer, der er fremstillet af glasformuleringer, som ikke tåler det stærkt basiske miljø i en opvaskemaskine. Under disse betingelser sker en ionbytning i glassets overflade, hvorved bl.a. calcium-ioner fjernes fra glasoverfladen og efterlader små revner/defekter.
Dette fører i længden til mælkehvide "belægninger", der ikke kan fjernes (uanset hvilke produkter, der tilbydes på markedet). Glaspest smitter ikke fra glas til glas.

Glaspest kan forvekles med kalkaflejringer og sæberester der også kan give et tåget mælkehvid udseende på glas.
I modsætning til glaspest kan kalk og sæbe fjernes fra glasset.

Henvisninger 

Opvask
Pest
Barrow Island (Western Australia)

Barrow Island er en 202 km² stor subtropisk ø 50 km nordvest fra kysten af Western Australia. Phillip Parker King navngav øen i 1816, selvom talrige navigatører havde noteret dens eksistens siden 1600.

I 1954 blev der fundet olie på øen og de første boringer blev etableret i 1964. Der er nu 400 oliebrønde på øen og felterne er Australiens ledende olieproducerende område. Felterne strækker sig til det omkringliggende lavvande, samt øerne i umiddelbar nærhed. Gasbrønde er også mangfoldige i området.

Øen er ikke åben for offentligheden og der kræves særlig tilladelse til at besøge den. Energiselskabet Chevron (og dets datterselskaber) har delvis råderet over Barrow Island, under stramme krav dikteret af en aftale mellem firmaet og Western Australias regionale regering. Aftalen understreger vigtigheden af at opretholde beskyttelsen af flora og fauna på øen og pålægger firmaerne ansvar for en drift, der er i harmoni med den skrøbelige og unikke natur. 

Øer i Australien
Bankning

Bankning er et fænomen der opstår i forbrændingsmotorer, hvis de forsøges drevet af benzin med et lavere oktantal end motoren er beregnet til. Er oktantallet for lavt, vil benzin/luft-blandingen være tilbøjelig til at selvantænde "i utide", inden stemplet når helt i bund (i firetaktsmotorens kompressionsslag). Derved opstår der et stort tryk i cylinderen, mens stemplet stadig er på vej mod "bundstillingen", og dette tryk søger at modvirke stemplets bevægelse; motoren modarbejder så at sige sig selv. Bankning forringer motorens brændstoføkonomi, og forøger slitagen på motorens bevægelige dele.

Omvendt er der ikke de store problemer med at bruge benzin med et højere oktantal, så hvis man ikke har adgang til benzin med det oktantal motoren er beregnet til, skal man blandt de tilgængelige alternativer hellere vælge benzin med et højere frem for et lavere oktantal.

Motorteknologi
John Frederic Daniell

John Frederic Daniell (født 12. marts 1790 i London, død 13. marts 1845) var en engelsk kemiker, der udviklede det første elektriske element med lang levetid. Alessandro Voltas tidligere batteri var en stor nyskabelse, men det afladede hurtigt. I 1826 fremstillede Daniell et element, der kunne producere en jævn strømstyrke i et længere tidsrum.
I 1831 blev han udnævnt til professor i kemi ved King's College i London og døde pludseligt af et apoplektisk anfald dagen efter sin 55-års fødselsdag.

Eksterne henvisninger 

Kemikere fra Storbritannien
Modtagere af Copleymedaljen
Personer fra London
Modtagere af Royal Medal
Briter i 1800-tallet
Arthur Eddington

Arthur Stanley Eddington (født 28. december 1882 i Kendal, England, død 22. november 1944 i Cambridge, England) var en engelsk astronom og astrofysiker, der opdagede sammenhængen mellem stjernernes masse og deres lysstyrke. Han blev i 1913 professor i astronomi ved Cambridge Universitetet og blev leder af byens observatorium året efter. I denne periode begyndte han sin udforskning af stjernernes indre, hvor han blandt andet påviste, hvordan energi ledes gennem en stjernes masse, som han fastslog bestod af luftarter.

Astronomer fra Storbritannien
Modtagere af Royal Medal
Briter i 1800-tallet
Briter i 1900-tallet
Vestafrika

Vestafrika er den vestligste region af Afrika. FNs definition inkluderer følgende 16 lande: Benin, Burkina Faso, Elfenbenskysten, Gambia, Ghana, Guinea, Guinea-Bissau, Kap Verde, Liberia, Mali, Mauretanien, Niger, Nigeria, Senegal, Sierra Leone og Togo. FN-regionen omfatter også et britisk oversøisk territorium Sankt Helena, Ascension og Tristan da Cunha i Atlanterhavet, som består af øerne Sankt Helena og Ascension, og øgruppen Tristan da Cunha.

Maghreb, et arabisk ord der betyder vestlig, er en region i det nordvestlige Afrika omfattende Marokko (inkl. Vestsahara), Algeriet, Tunesien, og (sommetider) Libyen.

Referencer

Eksterne henvisninger 

 Om Vestafrika på lex.dk

Afrikas geografi
Petra

Petra har flere betydninger:

 Petra (by) – er et arkæologisk byområde i Jordan.
 Petra (Mallorca) – er en by på den spanske ø Mallorca.
 Petra (band) – er et kristent rockband.
 Petra (navn) – et pigenavn, den kvindelige version af navnet Peter.
Ba Cissoko

Ba Cissoko har flere betydninger:

 Ba Cissoko (musiker) – musikeren Ba Cissoko
 Ba Cissoko (musikgruppe) – musikgruppen Ba Cissoko
Ba Cissoko (musikgruppe)

Ba Cissoko er navnet på en 4-mands guineansk musikgruppe, der spiller verdensmusik med rødder i griot og det tradiotionelle afrikanske instrument kora. Gruppen er bl.a. kendt som "Vestafrika møder Jimi Hendrix", en hentydning til det hurtige spil på den hjemmebyggede elektriske kora, som et af medlemmerne spiller på.

Medlemmer 
I 1999 startede bandet med kun 3 medlemmer. Det 4. medlem er kommet med på det nyeste album fra 2006.

Ba Cissoko 
Ba Cissoko er forsanger og spiller på kora. Han er frontfiguren i bandet, og bandet er opkaldt efter ham.

Musikgrupper fra Guinea
Ba Cissoko
Derventa

Derventa er en by som ligger ved floden Ukrina i den nordlige del af Bosnien-Hercegovina. Byen ligger mellem bjergene Motajica mod nordvest, Vučjak mod nordøst og Kržen mod sydvest.

Derventa blev del af Bosnien i den 14. århundrede. Da tyrkerne erobrede Beograd i 1521 og året 1526 besejrede den Ungarske arme ved byen Mohoć, vejen mod Ungarn og Kroatien var åben for dem. Gazi Husrevbegu erobrede i 1535 Kastel Kobaš (som ligger ved floden Sava) og 1536 erobrede han Kastrum Dobor, og hermed blev Derventa området en del af den Osmanniske Rige. 

Navnet Derventa nævnes første gang i de Østrigske kilder i den 17. århundrede og omtales som fæstning som kunne har opstået sidst i den 16. århundrede.

I starten af dette århundrede, Derventa var en rig handelsby og området omkring var en af de mest frugtbare i daværende Bosnien.

Efter den 2. verdenskrig, Derventa når i 1980-ne højdepunktet i sin udvikling og er blandt de mest udviklede byer i Bosnien og Hercegovina.

Hovedlinien for smalspor jernbanen Bosanski Brod – Doboj førte igennem byen, indtil sidst i 1970-ne. Dette smalspor forbandt det normale jernbanespor mellem byerne Slavonski Brod og Doboj. (Slavonski Brod og Bosanski Brod ligger på hver sin side af Sava floden. Slavonski Brod ligger i Slavonien, Kroatien mens Bosanski Brod ligger i Bosnien – derfra navnene.)

Det skal også siges, at ECCO-sko startede produktionen på skofabrikken i Derventa og to lastbiler kørte i fast rutefart mellem skofabrikken i Derventa og Danmark. Sidst i 1980-ne blev produktionen flyttet til Portugal.

Eksterne henvisninger 

Byer i Bosnien-Hercegovina
Dallas Cowboys

Dallas Cowboys er et professionelt amerikansk fodboldhold med base i Arlington i delstaten Texas. De spiller deres hjemmekampe i forstaden Arlington. De er medlem af NFC East under National Football Conference (NFC) i National Football League (NFL). De blev en del af NFL i 1960

Holdet er blevet omtalt med øgenavnet Amerikas Hold. Navnet stammer fra en portrætfilm hvor de blev omtalt som at have så mange optrædener på tv at de blev lige så kendte som præsidenter og skuespillere.

Ifølge opgørelse foretaget af Forbes i 2008, er Dallas Cowboys det mest værdifulde sportshold i USA med en værdi på 1,6 mia. USD (1,74 mia. i 2013-dollars). Målt på omsætning og driftsresultat overgås de dog af Washington Redskins med hhv. 327 mio. og 58,1 mio. USD (hhv. 355 mio. og 63 mio. i 2013-dollars).

De har vundet Super Bowl fem gange; i 1971 (VI), 1977 (XII), 1992 (XXVII), 1993 (XXVIII) og 1995 (XXX)

Dallas har profiler som Dak Prescott (quarterback), DeMarcus Ware (linebacker), Jason Witten (tight end), samt Miles Austin og Amari Cooper (wide receivere).

Kilder

Eksterne henvisninger 

Holdets officielle hjemmeside
Profilside hos NFL

Hold i NFL
Etableret i 1960
Cowboys
Realisme

Realisme er en betegnelser, der bruges i flere sammenhænge:

 Realisme (kunst)
 Realisme (filosofi)
 Platonisk realisme - lig ekstrem realisme
 Realisme (litteratur)
 Realisme (international politik)
Heineken

Heineken Brouwerijen er en stor, hollandsk bryggerikoncern der blev grundlagt i 1863 af Gerard Adriaan Heineken i Amsterdam.

Med en årlig ølproduktion på 121,8 mio. hl er Heineken verdens tredjestørste bryggeri, og virksomhedens øl brygges på dens over 130 bryggerier i mere end 65 lande. Blandt koncernens mere end 170 ølmærker er Cruzcampo, Tiger, Birra Moretti, Amstel, Murphy’s, Star og selvfølgelig Heineken der er Europas største ølmærke.

Historie

Grundlæggelse 
Heineken blev grundlagt i 1863 da den 22-årige Gerard Adriaan Heineken købte bryggeriet 'De Hooiberg' (Høstakken) i Amsterdam. I 1873 skiftede bryggeriet navn til 'Heineken's Bierbrouwerij Maatschappij', og i 1874 åbnede de et andet bryggeri i Rotterdam. I 1886 udviklede Dr. H. Elion, en af den franske kemiker Louis Pasteurs elever, 'Heineken A-gæren' på Heineken-laboratoriet. Denne gær er angiveligt stadig en nøgleingrediens i Heineken-øllen. I 1887 skiftede Heineken over til at bruge undergær.

Fremtidige generationer 

Grundlæggerens søn, Henry Pierre Heineken, ledede virksomheden fra 1917 til 1940 og blev i firmaet indtil 1951. I hans periode udviklede Heineken teknikker til at fastholde en ensartet ølkvalitet ved storskalaproduktion.

Henry Pierres søn, Alfred Henry "Freddy" Heineken, startede i firmaet i 1940, og i 1971 blev han udnævnt til formand for direktionen. Han var en stor drivkraft bag Heinekens fortsatte globale ekspansion, og trods sin udtrædelse af direktionen i 1989 forblev han i firmaet til sin død i 2002. Det var også Alfred Henry Heineken der tegnede Heinekens karakteristiske grønne flaske og logo. Det fortælles dog at logoets røde stjerne i en periode blev fjernet for at undgå associationer til kommunismen.

I 1968 fusionerede Heineken med sin største konkurrent, hollandske Amstel. I 1980 blev Amstel-bryggeriet lukket, og i 1988 kom turen til Heineken-bryggeriet i Amsterdam hvor der nu er indrettet et virksomhedsmuseum.

Salg i Danmark 
Heineken har i en årrække været meget svagt repræsenteret i Danmark, men i 2002 indgik virksomheden en salgsaftale med danske Royal Unibrew. EU-kommissionen havde Heineken og Carlsberg mistænkt for ulovligt at have aftalt at undgå hinandens hjemmemarkeder, men droppede dog sagen.

Eksterne links 
 Heineken International – officiel website

 
Etableret i 1863
Selskaber noteret på Euronext exchanges
Virksomheder i Amsterdam
Pyramide

En n-sidet pyramide er et polyeder konstrueret ved at forbinde en n-sidet polygonal base og et punkt, kaldet toppunktet, med n triangulære flader (n≥3). Med andre ord, den er en konisk massiv 3D-figur med en polygonal base. Det er ikke et krav, at basen er kvadratisk, for at der er tale om en pyramide.

En pyramide hvor toppen er skåret fra kaldes en pyramidestub.

Rumfang 
En pyramides (samt en kegles) rumfang er

hvor b er arealet af basen og h er højden fra basen til spids. Dette er tilfældet for enhver base-polygon, samt uanset hvor pyramidespidsen befinder sig over basen, forudsat at h er målt vinkelret fra samme plan som basen.

Tyngdepunkt 
Tyngdepunktet for en massiv pyramide er
 
hvor e er højden fra grundplanet.

Se også 
 Geometri
 Kegle

Eksterne henvisninger 

 Paper models of pyramids

Referencer  

Polyedere
Rumgeometri
Elementære former
Grease

Grease har flere betydninger:
 Grease (musical) – en musical af Jim Jacobs og Warren Casey fra 1972.
 Grease (film) – en film, baseret på musicalen, fra 1978 med bl.a. John Travolta og Olivia Newton-John.
 Grease (sang) – titelsangen fra filmen Grease (film).

Se også:
 East Bay Grease – soul/funk-bandet Tower of Powers debutalbum fra 1970.
Brasiliens delstater

Der er 27 delstater i Brasilien (portugisisk estados). Dette inkluderer de Føderale delstater i Brasilien plus det Føderale distrikt, Distrito Federal, hvor hovedstaden Brasília ligger.

Hver delstat er yderligere inddelt i municípios (kommuner). Antallet af municípios og størrelsen af dem varierer meget mellem de forskellige delstater.

Oversigt

Historie 
En del af delstaterne i Brasilien har sin oprindelse i "kaptajnsrigerne" som blev etableret mens landet var en portugisisk koloni. Dette gælder blandt andet Pernambuco og Espírito Santo.

 Alagoas blev skilt ud fra Pernambuco i 1817.
 Paraná blev skilt ud fra São Paulo i 1853.
 Distrito Federal blev oprettet i 1960.
 Acre blev oprettet som egen delstat i 1962.
 Mato Grosso do Sul blev skilt ud fra Mato Grosso i 1977 og fik status som egen delstat i 1979.
 I forbindelse med Brasiliens nye grundlov i 1988 blev der oprettet fem nye delstater. Dette var Amapá, Roraima, Rondônia, Tocantins og Roraima.

Regioner i Brasilien 

Brasiliens delstater er delt ind i fem regioner, ifølge Instituto Brasileiro de Geografia e Estatistica (IBGE). Disse regioner har fælles geografiske, kulturelle, økonomiske, historiske og sociale særtræk. Denne inddeling er ikke præcis i videnskabelig forstand. Det faktum at IBGE bruger dette system, gør imidlertid at det er i omfattende brug i Brasilien.

 Central-Vest
 Nordøst
 Nord
 Sydøst
 Syd

Se også 
 Brasilianske delstaters flag

Eksterne henvisninger 
 Kort over Brasilien
Norte (region)

Norte er den nordlige region i Brasilien og består af delstaterne:

Fakta 
 Areal: 3.869.637,9 km² (45,28 %) 
 Befolkning: 11.290.100 indbyggere (2,92 indb./km²; 6,2%) 
 Klima: Høj temperatur og en høj årlig nedbørsmængde
 Største byer: Manaus (1.403.796); Belem (1.279.861); Ananindeua (392.947); Porto Velho (314.525); Macapá (282.745); Santarém (262.721); Rio Branco (252.885); Boa Vista (200.383); Palmas (137.045), Boa Vista (122.000). 
 Økonomi: Energiproduktion, elektronikproduktion (omkring Manaus), turisme, tømmer.

Regioner i Brasilien
Jernbaneloven af 29. marts 1924

Jernbaneloven af 29. marts 1924 - Lov nr. 74 om jernbaneanlæg i de sønderjyske landsdele - skulle være med til efter Genforeningen at bringe Sønderjylland på højde med resten af Danmark jernbanemæssigt. Sønderjylland havde under det tyske herredømme ikke nydt godt af de store danske jernbanelove fra 1894, 1908 og 1918, men havde stærkt nedslidte jernbaner efter 1. Verdenskrig, og de smalsporede amtsbaner var utidssvarende med deres spinkle skinner og ofte meget kringlede linjeføring.

Loven bemyndigede regeringen til at meddele eneretsbevilling til anlæg og drift af følgende normalsporede private jernbaner: 

 fra et punkt (skæringen med Hejls landevej eller Taps) på banestrækningen Kolding-Taps, over Christiansfeld og Fjelstrup til Haderslev til afløsning af den bestående amtsbane Christiansfeld-Haderslev.
 fra Vejen over Skodborg og Rødding til Gram til afløsning af den bestående amtsbane Rødding-Gram
 fra Gram over Arnum og Toftlund til Bedsted til afløsning af den bestående amtsbane Gram-Arnum-Toftlund-Agerskov
 Mommarkbanen fra Sønderborg til Mommark til afløsning af den bestående amtsbane på denne stækning samt en forbindelse fra den påtænkte jernbanebro over Alssund til amtsbanegården i Sønderborg
 fra Vojens over Gram, Fole og Obbekær til Ribe til afløsning af den bestående amtsbane Vojens-Gram

Ministeren for offentlige arbejder blev desuden bemyndiget til for statskassens regning at anlægge og drive en normalsporet jernbane fra Rødekro til Løgumkloster (Klosterbanen) til afløsning af den bestående amtsbane Hovslund-Løgumkloster.

Kun to af lovens projekter blev ført ud i livet: Klosterbanen og Mommarkbanen, som staten også blev nødt til at anlægge. De andre steder overtog landevejene trafikken, da amtsbanerne blev nedlagt i 1920'erne og 1930'erne.

Se også 
 Lov om anlæg og drift af private jernbaner af 8. maj 1894
 Lov om nye jernbaneanlæg m.v. af 27. maj 1908
 Lov om forskellige privatbaneanlæg af 20. marts 1918
 Danske jernbaner

1924
Nordeste (region)

Nordeste er betegnelsen for den nordøstlige region i Brasilien og består af de ni delstater Alagoas, Bahia, Ceará, Maranhão, Paraíba, Pernambuco, Piauí, Rio Grande do Norte og Sergipe. Cirka 30% af Brasiliens befolkning bor i denne region. Folk, som bor eller kommer fra dette område, kaldes ofte for nordestinos.

Geografi og klima 
Nordøst-Brasilien kan groft deles ind i tre zoner. Langs med kysten finder man et bælte med tropisk klima og en del nedbør. Dette er et frodigt område, som tidligere var dækket af skov og kaldes for Mata Atlantica. Skoven blev hugget ned i kolonitiden, og nu dyrkes der blandt andet sukkerrør i dette bælte. Længere inde i regionen kommer man til en tørrere overgangszone, og længst inde finder man området, som kaldes Sertão, og som har et meget tørt klima.

Kultur 
Kulturen i Nordøst er rig og mangfoldig med historiske bycentrer blandt andet i Salvador, Olinda og Recife. Danse som samba, lambada og frevo samt musikgenrer som forró og axé har deres oprindelse i denne region. Det samme gælder kampsporten capoeira og religionen candomblé.

Økonomi 
Langs kysten og i de historiske byer er økonomien baseret på turisme og landbrug, hvoraf sukkerrør er en vigtig indtægtskilde. Rundt omkring i de større byer findes der også en del industri. Nogen af delstaterne har indtægter fra olie.

Fakta 
 Areal: 1.561.177 km² (16%)
 Befolkning: 47 700 000 indb. (30.55 indb./km²; 27.5%)
 BNP: ~48.1bi US$ (~12%)
 Største byer: Salvador (2.440.828); Fortaleza (2.138.234); Recife (1.421.993); São Luís (868.047); Maceió (796.842); Teresina (714.583); Natal (709.536); João Pessoa (595.429); Jabotão dos Guararapes; (580.795); Feira de Santana (481.137); Aracaju (461.083); Olinda (368.666); Campina Grande (354.546)

Delstater og hovedstæder 
 Alagoas – Maceió
 Bahia – Salvador
 Ceará – Fortaleza
 Maranhão – São Luís
 Paraíba – João Pessoa
 Pernambuco – Recife
 Piauí – Teresina
 Rio Grande do Norte – Natal
 Sergipe – Aracaju

Eksterne henvisninger 
 Informationsside om Nordeste  (engelsk)

Regioner i Brasilien
KPC BYG

KPC BYG A/S er en dansk virksomhed, der blev grundlagt i 1979 af direktør Kurt Poulsen i Herning i Midtjylland, heraf kommer navnet Kurt Poulsen Contractor, som firmaet stadigvæk hedder den dag i dag.´Firmaet er et entreprenørfirma, og specialiserer sig hovedsageligt inden for byggeri af lejligheder, kontorer samt andet erhvervsmæssigt byggeri.

Den 20. december 2005 tiltrådte Bo Knudsen direktionsstillingen i KPC BYG, som han stadig råder over i dag.

Selskabet har for øjeblikket Afdelinger i Herning, og København.

Links 
kpc-byg.dk 

Entreprenørvirksomheder i Danmark
Etableret i 1979
Virksomheder i Herning
Bygge-, konstruktions- og anlægsvirksomheder i Danmark
Centro-Oeste (region)

Centro-Oeste beskriver den central-vestlige region i Brasilien som består af delstaterne Goiás, Mato Grosso og Mato Grosso do Sul samt Distrito Federal hvor Brasiliens hovedstad Brasília ligger.

Fakta
Areal: 1.612.077,2 km² (28,3%) 
Befolkning: 11.616.750 indb. (7,2 indb./km²; 6,4%) 
BNP: ~40 mia. US$ (8%) 
Klima: Savanneklima (varmt, med relativt lidt nedbør gennem året) øst og nordøst i regionen. Tropisk i vest. 
Største byer: Brasília (2.043.169); Goiânia (1.090.737); Campo Grande (662.534); Cuiabá (483.044); Aparecida de Goiânia (335.849); Anápolis (287.666), Corumbá (95.704) 
Økonomi: Turisme, landbrug og kvægavl.

Regioner i Brasilien
Sudeste (region)

Sudeste er den sydøstlige region i Brasilien og består af delstaterne Espírito Santo, Minas Gerais, Rio de Janeiro og São Paulo. Den er den mest velstående region i Brasilien og står for cirka 60% af Brasiliens BNP.

Fakta 

 Areal: 927.286 km² (12%) 
 Befolkning: 72.300.000 indbyggere (77,96 indb./km², 38%) 
 BNP: ~320 mia. US$ (58,5%) 
 Klima: Tropisk langs kysten og i nordvest. Halvtørt i nord og tempereret klima i syd.
 Største byer: São Paulo (10.405.867); Rio de Janeiro (5.851.914); Belo Horizonte (2.232.747); Guarulhos (1.071.268); Campinas (968.172); Nova Iguaçú (915.366); São Gonçalo (889.828); Duque de Caxias (770.865); São Bernardo do Campo (701.289); Osasco (650.993); Santo André (648.443); São José dos Campos (538.909); Contagem (537.806); Ribeirão Preto (505.053); Uberlândia (500.488); Sorocaba (494.649); Niterói (458.465); Juiz de Fora (456.432); São José do Rio Preto (414.272), Santos (412.243), Vila Velha (357.952), Bauru (310.000), Vitória (291.941)

Regioner i Brasilien
Sul (region)

Sul er den sydligste af Brasiliens fem regioner og består af delstaterne Paraná, Santa Catarina og Rio Grande do Sul. Regionen er kendt for at have den højeste levestandard i Brasilien.

Fakta 
 Areal: 577.214 km² (6,2%) 
 Befolkning: 27.384.815 indbyggere (47,59 indb./km², 12,5%) 
 BNP: ~91,5 mia. US$ (16,5%) 
 Klima: Tempereret klima i størsteparten af regionen. Længst i syd kan der komme sne om vinteren. Den nordøstlige del har et tropisk eller subtropisk klima.
 Største byer: Curitiba (1.586.848); Porto Alegre (1.360.033); Londrina (446.822); Joinville (429.004); Caxias do Sul (360.223); Florianópolis (341.781); Pelotas (323.034); Canoas (305.711); Maringá (288.465); Ponta Grossa (281.000); Blumenau (277.500); Cascavel (273.000); Foz do Iguaçu (269.585); Santa Maria (243.396), Rio Grande (238.000)
 Økonomi: Bilindustri, tekstiler, turisme, energiproduktion, IT, frugtdyrking.

Regioner i Brasilien
Billedstabilisering

Billedstabilisering er en familie af teknikker som forøger stabilisering af billeder og anvendes blandt andet ved fotografering og videooptagelser samt i kikkerter og teleskoper. 

Ved eksempelvis fotografering og videooptagelser, er fordelen ved billedstabilisering, blandt andet, muligheden for at tage/ optage billeder i langt svagere lys end normalt uden at billederne bliver uskarpe. 

Det vil sige at ved at tage et håndholdt billede kan væsentlig længere lukketider anvendes, eksempelvis kan 1/50 sekund erstattes med 1/25 sekund, når det gælder fotografering.

Stabilisering ved fotografering kan opnås ved tre forskellige metoder afhængig af kameratype og objektiv 
 Stabiliseringsmodul i objektivet. Blev introduceret af Canon i 1995 efter et større udviklingsarbejde. I objektivet er der installeret et stabiliseringsmodul med en gyro, som registrerer bevægelser. Ved rystelser af apparatet bevæges linserne i objektivet modsat den udførte bevægelse, med neutralisation til følge.
 
 Stabiliseringsmodul i apparatet. Blev introduceret af Konica Minolta. I kameraet er der installeret et stabiliseringsmodul, hvor billedchippen kompenserer for rystelser. Modulet fungerer i et samspil mellem en gyro og en aktiveringsmotor, som bevæger billedchippen, med neutralisation til følge.

 Digital stabilisering. Denne metode anvendes især i videokameraer og virker ved foretage en beskæring af billedet. Det udsnit der udtages bliver så flyttet i modsat takt af kameraets bevægelser, og rystelser vil dermed blive kompenseret. Systemet er kompakt og virker uden bevægelige dele; til gengæld reduceres sensorens anvendelige areal og desuden kan den digitale justering ofte anes som uro i billedet.

Koder (foto) 
De forskellige kamera- og objektivfabrikanter mærker deres produkter med billedstabilering som følger:
 AS (Anti-Shake) – Konica Minolta
 AB (Anti-blur Mode) – Fujifilm
 IS (Image Stabilizer) – Canon
 OIS (Optical Image Stabilizer) – Panasonic
 OS (Optical Stabilizer) – Sigma
 SR (Shake Reduction) – Pentax
 SSSOIS (Super Steady Shot Optical Image Stabilization) – Sony
 VR (Vibration Reduction) – Nikon

Fotografi
Film- og videoteknologi
Dinosaur Comics

Dinosaur Comics er en internet-tegneserie skrevet af den canadiske Ryan North. Den går ud på at billederne aldrig skifter i tegneserien, mens ordene gør det hver dag. Den har været i gang siden 1. februar 2003 og er også blevet udgivet i en bogsamling og indtil flere aviser.

Tegneserier fra Canada